Πρόσκληση υποβολής υποψηφιοτήτων για θέσεις μελών ομάδας έργου στη μονάδα ασφάλειας

Συμβασιούχος υπάλληλος σύμφωνα με το άρθρο 2 (στ) του ΚΛΠ (AD6) - για την κατάρτιση εφεδρικού πίνακα προσλήψεων - ERA/AD/2016/003-OPE

|  |
| --- |
| ΠΕΡΙΓΡΑΦΗ ΚΑΘΗΚΟΝΤΩΝ |
| Ο κάτοχος της θέσης θα εργάζεται στη μονάδα ασφάλειας υπό τη διοίκηση ενός εκ των επικεφαλής τομέα. Λόγω της ευαίσθητης φύσης των συγκεκριμένων καθηκόντων, ο επιτυχών υποψήφιος πρέπει να τηρεί εχεμύθεια.  Κύρια καθήκοντα και αρμοδιότητες:   * συντονισμός εργασιών για την επεξεργασία ζητημάτων σε σχέση με την ασφάλεια (περιλαμβανομένων αυτών που σχετίζονται με τους ανθρώπινους παράγοντες και τη νοοτροπία ασφάλειας) και παροχή σχετικής εμπειρογνωμοσύνης στο πλαίσιο έργων με αντικείμενο την αναφορά περιστατικών, μοντέλα ωριμότητας και εκτίμηση κινδύνων, * συμμετοχή στην περαιτέρω ανάπτυξη εννοιών ελέγχου ή παρακολούθησης, * παροχή βοήθειας στην προώθηση και στην παρακολούθηση συστημάτων διαχείρισης της ασφάλειας, * συμμετοχή στην περαιτέρω ανάπτυξη και στην προαγωγή και παρακολούθηση των αρχών της αξιολόγησης της συμμόρφωσης και της εποπτείας των συστημάτων διαχείρισης της ασφάλειας, * συμμετοχή στην εναρμόνιση και παρακολούθηση δραστηριοτήτων διερεύνησης ατυχημάτων, ταξινόμησης αιτίων ατυχημάτων ή συμβάντων και άλλων δραστηριοτήτων υποβολής εκθέσεων, * παροχή συνδρομής στην οργάνωση και διαχείριση των δικτύων ενδιαφερομένων φορέων μέσω μοντέλων κινδύνων για την ασφάλεια, * συμμετοχή στην αξιολόγηση των επιδόσεων των κρατών μελών στον τομέα της ασφάλειας των σιδηροδρόμων, * παροχή συνδρομής στην έκδοση τεχνικών γνωμοδοτήσεων προς την Ευρωπαϊκή Επιτροπή σε θέματα ασφάλειας, περιλαμβανομένης της μεταφοράς και της εφαρμογής της ευρωπαϊκής νομοθεσίας, * υποστήριξη των δραστηριοτήτων της μονάδας ασφάλειας για τη διαχείριση των ενδιαφερόμενων φορέων, καθώς και της εσωτερικής και εξωτερικής της επικοινωνίας. |

|  |
| --- |
| *ΤΙΤΛΟΙ ΣΠΟΥΔΩΝ ΚΑΙ ΛΟΙΠΕΣ ΑΠΑΙΤΗΣΕΙΣ* |
| Για να είναι επιλέξιμοι, οι υποψήφιοι πρέπει, κατά την καταληκτική ημερομηνία υποβολής των αιτήσεων, να πληρούν όλα τα ακόλουθα κριτήρια επιλεξιμότητας:  **ΚΡΙΤΉΡΙΑ ΕΠΙΛΕΞΙΜΌΤΗΤΑΣ**   * επίπεδο εκπαίδευσης το οποίο αντιστοιχεί σε ολοκληρωμένες πανεπιστημιακές σπουδές και πιστοποιείται από την κατοχή διπλώματος[[1]](#footnote-1), όταν η κανονική διάρκεια της πανεπιστημιακής εκπαίδευσης είναι 4 έτη ή περισσότερα, ακολουθούμενη από τουλάχιστον 3 έτη επαγγελματικής πείρας,   **Ή**   * επίπεδο εκπαίδευσης το οποίο αντιστοιχεί σε ολοκληρωμένες πανεπιστημιακές σπουδές και πιστοποιείται από κατοχή διπλώματος όταν η κανονική διάρκεια της πανεπιστημιακής εκπαίδευσης είναι τουλάχιστον 3 έτη, ακολουθούμενη από τουλάχιστον 4 έτη επαγγελματικής πείρας,   **Ή**   * εφόσον κρίνεται πρόσφορο για το συμφέρον της υπηρεσίας, επαγγελματική κατάρτιση ισοδύναμου επιπέδου.   **Σημαντική επισήμανση:**  Η πανεπιστημιακή εκπαίδευση πρέπει κατά προτίμηση να εμπίπτει στο γνωστικό πεδίο των ανθρώπινων παραγόντων, της εργονομίας, της εργασίας, της οργανωτικής ή της επαγγελματικής ψυχολογίας ή σε παρεμφερές γνωστικό αντικείμενο.   * άριστη γνώση μίας από τις επίσημες γλώσσες[[2]](#footnote-2) της Ευρωπαϊκής Ένωσης και ικανοποιητική γνώση μίας άλλης από τις επίσημες γλώσσες[[3]](#footnote-3) της Ευρωπαϊκής Ένωσης, στον βαθμό που απαιτείται για την εκτέλεση των καθηκόντων που περιλαμβάνει η θέση, * οι υποψήφιοι πρέπει να είναι υπήκοοι κράτους μέλους της Ευρωπαϊκής Ένωσης ή κράτους που είναι μέλος της συμφωνίας του Ευρωπαϊκού Οικονομικού Χώρου (ΕΟΧ) (Ισλανδία, Λιχτενστάιν και Νορβηγία), * οι υποψήφιοι πρέπει να απολαύουν πλήρως των πολιτικών δικαιωμάτων τους, * οι υποψήφιοι πρέπει να έχουν εκπληρώσει τις στρατιωτικές τους υποχρεώσεις, όπως τους επιβάλλεται από τον νόμο[[4]](#footnote-4), * Οι υποψήφιοι πρέπει να διαθέτουν τα απαιτούμενα εχέγγυα ήθους για την άσκηση των προβλεπόμενων καθηκόντων[[5]](#footnote-5), * οι υποψήφιοι πρέπει να είναι σωματικά ικανοί για την άσκηση των καθηκόντων που σχετίζονται με τη θέση[[6]](#footnote-6).   Όλες οι επιλέξιμες αιτήσεις αξιολογούνται και βαθμολογούνται βάσει των απαιτήσεων που παρατίθενται στη συνέχεια. Επισημαίνεται ότι η μη συμμόρφωση προς ένα τουλάχιστον από τα απαραίτητα κριτήρια συνιστά λόγο αποκλεισμού του υποψηφίου από τη διαδικασία επιλογής. Τα επιθυμητά κριτήρια συνιστούν επιπλέον προσόντα και η μη συμμόρφωση προς αυτά δεν συνιστά λόγο αποκλεισμού.  **ΚΡΙΤΉΡΙΑ ΕΠΙΛΟΓΉΣ**  Για να μπορέσει η επιτροπή επιλογής να αξιολογήσει τις ικανότητες και τις δεξιότητές σας, καλείστε να υποβάλετε συγκεκριμένα παραδείγματα των ακαδημαϊκών σας προσόντων και της επαγγελματικής σας πείρας, τα οποία αποδεικνύουν ότι πληροίτε τα απαραίτητα και τα επιθυμητά κριτήρια επιλογής:   1. *Απαραίτητα*  * συναφής επαγγελματική πείρα και εξειδίκευση στον τομέα των ανθρώπινων επιδόσεων και της νοοτροπίας ασφάλειας, * ικανότητα στενής συνεργασίας με τεχνικούς εμπειρογνώμονες και σιδηροδρομικό προσωπικό, * πολύ καλή ικανότητα γραπτής και προφορικής επικοινωνίας  1. *Επιθυμητά προσόντα*  * πείρα στην ενσωμάτωση των ανθρώπινων παραγόντων σε συστήματα διαχείρισης της ασφάλειας, ιδίως στην εκτίμηση κινδύνων, στον σχεδιασμό και στη διαχείριση των αλλαγών, στην παρακολούθηση διαδικασιών και άλλων διεργασιών που σχετίζονται με τις ανθρώπινες επιδόσεις, * πείρα στην παροχή υποστήριξης ανθρώπινων παραγόντων σε τεχνικά έργα και/ή σε έργα κατάρτισης για την ανάπτυξη δεξιοτήτων και ικανοτήτων, περιλαμβανομένης της ανάπτυξης συστημάτων υποβολής εκθέσεων και διερεύνησης συμβάντων/ατυχημάτων, * εμπειρία στην ανάπτυξη νοοτροπίας οργάνωσης και ασφάλειας, περιλαμβανομένης της αξιολόγησης του κλίματος ασφάλειας και της συνεργασίας με το προσωπικό με σκοπό τη διευκόλυνση της ανάπτυξης μιας θετικής νοοτροπίας ασφάλειας εντός ενός οργανισμού, * ιδιότητα (πιστοποιημένου ή επαγγελματικού) μέλους εθνικού ή διεθνούς επαγγελματικού φορέα στον τομέα των ανθρώπινων παραγόντων, της εργονομίας ή της ψυχολογίας, * θεωρητική και πρακτική κατάρτιση σε θέματα λειτουργίας και/ή συντήρησης σιδηροδρόμων, * θεωρητική κατάρτιση στον τομέα της πιστοποίησης και εποπτείας/επιτήρησης διεργασιών συστημάτων διαχείρισης.   Αναλόγως του αριθμού των αιτήσεων που θα παραληφθούν, η επιτροπή επιλογής ενδέχεται να εφαρμόσει αυστηρότερες προϋποθέσεις σε σχέση με τα ως άνω κριτήρια επιλογής. |

Πρόσκληση υποβολής υποψηφιοτήτων για θέσεις μελών ομάδας έργου στη μονάδα ασφάλειας

Συμβασιούχος υπάλληλος σύμφωνα με το άρθρο 2 (στ) του ΚΛΠ (AD6) - για την κατάρτιση εφεδρικού πίνακα προσλήψεων - ERA/AD/2016/003-OPE

|  |  |
| --- | --- |
| *Ημερομηνία δημοσίευσης:* 12/12/2016 | *Καταληκτική ημερομηνία υποβολής αιτήσεων:* 12/01/2017 (23.59 Ώρα Κεντρικής Ευρώπης, τοπική ώρα Valenciennes) |
| *Τύπος σύμβασης:* Έκτακτος υπάλληλος (σύμφωνα με το άρθρο 2 (στ) του ΚΛΠ)  *Ομάδα καθηκόντων και βαθμός* AD6 | *Τόπος υπηρεσίας:* Valenciennes, Γαλλία |
| *Διάρκεια σύμβασης:* 4 έτη με δυνατότητα ανανέωσης για ορισμένο χρονικό διάστημα διάρκειας 4 ετών κατά το μέγιστο. Σε περίπτωση δεύτερης ανανέωσης, η σύμβαση αποκτά αόριστη διάρκεια. | *Βασικός μηνιαίος μισθός:* 5.079,70 ευρώ στo κλιμάκιο 1 με διορθωτικό συντελεστή 13,8 % (από 1/7/2016) προ ειδικών επιδομάτων, ανάλογα με την περίπτωση |
| *Μονάδα:* βλ. παρακάτω | |
| *Οι αιτήσεις αποστέλλονται μέσω ηλεκτρονικού ταχυδρομείου μόνο στην ηλεκτρονική διεύθυνση:* jobs@era.europa.eu | *Ο εφεδρικός πίνακας ισχύει έως:* τις 31/12/2017 (η ισχύς του εφεδρικού πίνακα μπορεί να παραταθεί) |

|  |
| --- |
| *Ο ΟΡΓΑΝΙΣΜΌΣ* |
| Ο Οργανισμός Σιδηροδρόμων της Ευρωπαϊκής Ένωσης (εφεξής «ο Οργανισμός») ιδρύθηκε με τον κανονισμό (ΕΕ) 2016/796 του Ευρωπαϊκού Κοινοβουλίου και του Συμβουλίου της 11ης Μαΐου 2016. Αποστολή μας είναι να καταστήσουμε το σιδηροδρομικό σύστημα πιο λειτουργικό για την κοινωνία. Για τον σκοπό αυτόν συμβάλλουμε στη δημιουργία ενός ενιαίου ευρωπαϊκού σιδηροδρομικού χώρου χωρίς σύνορα, ο οποίος διασφαλίζει υψηλά επίπεδα ασφάλειας μέσω της ανάπτυξης μιας κοινής προσέγγισης για την ασφάλεια στο πλαίσιο του Ευρωπαϊκού Συστήματος Διαχείρισης Σιδηροδρομικής Κυκλοφορίας (ERTMS) και της προώθησης της απλοποιημένης πρόσβασης των πελατών στον ευρωπαϊκό σιδηροδρομικό τομέα. Επιπλέον, από το 2019 ο Οργανισμός θα είναι η αρμόδια ευρωπαϊκή αρχή για την έκδοση ενιαίων σε ολόκληρη την ΕΕ πιστοποιητικών ασφάλειας για σιδηροδρομικές επιχειρήσεις και εγκρίσεων κυκλοφορίας οχημάτων σε περισσότερες από μία χώρες, καθώς και για τη χορήγηση προεγκρίσεων για υποδομές ERTMS. Η έδρα του Οργανισμού βρίσκεται στην πόλη Valenciennes και οι εγκαταστάσεις του για τη διεξαγωγή συσκέψεων στην πόλη Lille της Γαλλίας. Ο ERA απασχολεί επί του παρόντος 160 υπαλλήλους.  Για περισσότερες πληροφορίες σχετικά με τον Οργανισμό, επισκεφθείτε τον δικτυακό μας τόπο: [http://www.era.europa.eu](http://www.era.europa.eu/) |

|  |
| --- |
| Η ΜΟΝΆΔΑ ΑΣΦΆΛΕΙΑΣ |
| Μέσω του έργου του εντός του νομοθετικού πλαισίου που θεσπίζει η οδηγία για την ασφάλεια των σιδηροδρόμων και ο ιδρυτικός του κανονισμός, ο Οργανισμός έχει συγκροτήσει μια δυναμική ομάδα για την ασφάλεια, η οποία είναι προσηλωμένη στην επίτευξη φιλόδοξων στόχων στο συγκεκριμένο πεδίο, μεταξύ των οποίων το να καταστεί το ευρωπαϊκό σιδηροδρομικό σύστημα το ασφαλέστερο παγκοσμίως. Η νέα οδηγία για την ασφάλεια των σιδηροδρόμων αναθέτει ρητώς στον Οργανισμό την εντολή να διασφαλίσει βελτιωμένες συνθήκες ασφάλειας σε ολόκληρη την Ευρώπη και, για να ανταποκριθεί σε αυτήν τη νέα πρόκληση, προσλαμβάνει προσωπικό. Η συνεισφορά των ανθρώπινων επιδόσεων στην ασφάλεια είναι καίριας σημασίας. Ο Οργανισμός αναζητά πεπειραμένο προσωπικό το οποίο θα ενταχθεί στην ομάδα της μονάδας προκειμένου να ενισχύσει τις επιδόσεις του στον συγκεκριμένο τομέα και να υποστηρίξει νέες ροές εργασίας, όπως η ανάπτυξη μιας θετικής νοοτροπίας ασφάλειας σε ολόκληρη την Ευρώπη. |

|  |
| --- |
| *ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΕΩΝ* |
| Για να είναι **έγκυρες οι αιτήσεις**, οι υποψήφιοι πρέπει να υποβάλουν τα ακόλουθα έγγραφα:   * Αναλυτικό βιογραφικό σημείωμα (αποκλειστικά και μόνο στον μορφότυπο του ευρωπαϊκού βιογραφικού σημειώματος). Συμβουλευθείτε τον παρακάτω σύνδεσμο:   <http://europass.cedefop.europa.eu/en/documents/curriculum-vitae/templates-instructions>   * Επιστολή εκδήλωσης ενδιαφέροντος, έκτασης που δεν υπερβαίνει τις 2 σελίδες, στην οποία ο υποψήφιος επεξηγεί τους λόγους για τους οποίους ενδιαφέρεται για τη θέση, καθώς και ποια θα είναι η συνεισφορά του σε περίπτωση που επιλεγεί. * Το φύλλο αυτοαξιολόγησης κριτηρίων επιλεξιμότητας (βλ. παράρτημα).   **Η μη τήρηση των ως άνω οδηγιών συνιστά λόγο αποκλεισμού από τη διαδικασία επιλογής.**  Δεδομένου ότι η γλώσσα εργασίας του Οργανισμού είναι η αγγλική, συνιστάται στους υποψηφίους να υποβάλουν τις αιτήσεις τους στην αγγλική γλώσσα προκειμένου να διευκολυνθεί η διαδικασία επιλογής.  Οι αιτήσεις πρέπει να αποσταλούν μέσω ηλεκτρονικού ταχυδρομείου στην ηλεκτρονική διεύθυνση [**jobs@era.europa.eu**](mailto:jobs@era.europa.eu) το αργότερο έως τις **12/01/2017**, στις 23.59 Ώρα Κεντρικής Ευρώπης (τοπική ώρα Valenciennes). **Στην επικεφαλίδα του μηνύματος πρέπει να αναγράφεται ευκρινώς ο αριθμός αναφοράς της πρόσκλησης υποβολής υποψηφιοτήτων.**  Επισημαίνεται ότι οι αιτήσεις που αποστέλλονται με τηλεομοιοτυπία ή ταχυδρομικώς δεν λαμβάνονται υπόψη.  Εάν σε οποιοδήποτε στάδιο της διαδικασίας διαπιστωθεί ότι τα στοιχεία που υποβάλλονται από τον υποψήφιο είναι ανακριβή, ο εν λόγω υποψήφιος αποκλείεται από τη διαδικασία.  Απαγορεύεται στους υποψηφίους ή σε πρόσωπα που ενεργούν εξ ονόματός τους να έλθουν σε άμεση ή έμμεση επαφή με τα μέλη της επιτροπής επιλογής. Η αρμόδια αρχή για τη σύναψη συμβάσεων (εφεξής AACC) διατηρεί το δικαίωμα να αποκλείσει κάθε υποψήφιο που παραβιάζει αυτήν την απαγόρευση.  Ο εφεδρικός πίνακας που καταρτίζεται ισχύει μέχρι τις **31/12/2017.** Η παράταση της ισχύος του εφεδρικού πίνακα εναπόκειται στη διακριτική ευχέρεια της AACC. Ο εφεδρικός πίνακας μπορεί να χρησιμοποιηθεί για την κάλυψη θέσεων παρεμφερών με τη θέση που περιγράφεται ανωτέρω.  **Επισημαίνεται ότι, λόγω του μεγάλου αριθμού αιτήσεων που ενδέχεται να παραληφθούν έως την καταληκτική προθεσμία υποβολής, είναι πιθανό να προκύψουν προβλήματα κατά την επεξεργασία μεγάλου όγκου δεδομένων από το σύστημα. Για τον λόγο αυτό, συνιστάται στους υποψηφίους να υποβάλουν την αίτησή τους αρκετά πριν από την εκπνοή της προθεσμίας.**  **Σημαντική επισήμανση:** Δικαιολογητικά έγγραφα (π.χ. επικυρωμένα αντίγραφα τίτλων σπουδών, αποδεικτικά επαγγελματικής πείρας, κ.λπ.) ΔΕΝ πρέπει να αποσταλούν στο παρόν στάδιο, αλλά σε μεταγενέστερο στάδιο της διαδικασίας, όταν ζητηθούν. Δεν επιστρέφονται έγγραφα στους υποψηφίους. |

|  |
| --- |
| *ΔΙΑΔΙΚΑΣΙΑ ΕΠΙΛΟΓΗΣ* |
| Η διαδικασία επιλογής έχει ως εξής:   1. Η επιτροπή επιλογής αξιολογεί όλες τις αιτήσεις ως προς την εγκυρότητα και τη συμμόρφωσή τους προς τα κριτήρια επιλεξιμότητας. 2. Οι υποψήφιοι που πληρούν τα κριτήρια επιλεξιμότητας αξιολογούνται βάσει των κριτηρίων επιλογής. 3. Η επιτροπή επιλογής αξιολογεί τις επιστολές εκδήλωσης ενδιαφέροντος και τα βιογραφικά των επιλέξιμων αιτούντων και καταρτίζει κατάλογο επικρατέστερων υποψηφίων οι οποίοι πληρούν τα κριτήρια επιλογής, όπως αυτά ορίζονται στην πρόσκληση υποβολής υποψηφιοτήτων. 4. Επικρατέστεροι είναι οι υποψήφιοι που συγκεντρώνουν τις υψηλότερες βαθμολογίες κατά την προκαταρκτική φάση επιλογής βάσει των κριτηρίων επιλογής. 5. Η επιτροπή επιλογής καλεί σε συνέντευξη και υποβάλλει τους επικρατέστερους υποψηφίους σε γραπτή δοκιμασία. 6. Η γραπτή δοκιμασία διεξάγεται στην αγγλική γλώσσα. 7. Η συνέντευξη πραγματοποιείται στην αγγλική γλώσσα. Εάν η μητρική γλώσσα του υποψηφίου είναι η αγγλική, κατά τη συνέντευξη εξετάζονται οι ικανότητές του στη δεύτερη γλώσσα που υποδεικνύει στο βιογραφικό του. 8. Βάσει των αποτελεσμάτων των συνεντεύξεων και των γραπτών δοκιμασιών η επιτροπή προτείνει στην AACC πίνακα κατάλληλων υποψηφίων[[7]](#footnote-7). Ο πίνακας καταρτίζεται με αλφαβητική σειρά και συνοδεύεται από αναλυτικό κατάλογο της βαθμολογίας που συγκέντρωσαν οι υποψήφιοι μετά τη συνέντευξη και τη γραπτή δοκιμασία (ανάλογα με την περίπτωση). Οι υποψήφιοι που συγκεντρώνουν την ελάχιστη απαιτούμενη βαθμολογία στη συνέντευξη και στη γραπτή δοκιμασία (ανάλογα με την περίπτωση) συμπεριλαμβάνονται σε εφεδρικό πίνακα (ανάλογα με την περίπτωση). Οι υποψήφιοι πρέπει να έχουν υπόψη ότι τυχόν συμπερίληψη στον εφεδρικό πίνακα δεν συνεπάγεται πρόσληψη. 9. Πριν από την πρόσληψη ενός έκτακτου υπαλλήλου, η AACC εξετάζει εάν ο υποψήφιος έχει προσωπικό συμφέρον που μπορεί να θέσει σε κίνδυνο την ανεξαρτησία της/του ή εάν στο πρόσωπό της/του διαπιστώνεται σύγκρουση συμφερόντων. Χρησιμοποιώντας ένα ειδικό έντυπο, ο υποψήφιος ενημερώνει την AACC για κάθε υφιστάμενη ή ενδεχόμενη σύγκρουση συμφερόντων. Αν συντρέξει περίπτωση, η AACC λαμβάνει τα ενδεικνυόμενα μέτρα. 10. Ο εφεδρικός πίνακας ισχύει μέχρι 31/12/2017. Η ισχύς του μπορεί να παραταθεί με απόφαση της AACC. 11. Οι κατάλληλοι υποψήφιοι προσλαμβάνονται με απόφαση της AACC. Προτού τους προσφερθεί θέση, μπορεί να ζητηθεί από τους υποψηφίους του εφεδρικού πίνακα να υποβληθούν σε συνέντευξη με τον εκτελεστικό διευθυντή. |

|  |  |
| --- | --- |
| *ΣΥΝΟΨΗ ΤΩΝ ΟΡΩΝ ΑΠΑΣΧΟΛΗΣΗΣ* | |
| 1. Οι μισθοί απαλλάσσονται από την εθνική φορολογία, υπόκεινται ωστόσο σε κρατήσεις υπέρ της Ευρωπαϊκής Ένωσης στην πηγή. 2. Δικαίωμα ετήσιας άδειας δύο ημερών ανά ημερολογιακό μήνα συν επιπλέον ημέρες για την ηλικία και τον βαθμό, συν 2 ½ ημέρες για την απόσταση από τον τόπο καταγωγής, επιπλέον των 16 κατά μέσο όρο επίσημων αργιών ανά έτος. 3. Γενική και σχετική τεχνική κατάρτιση και ευκαιρίες επαγγελματικής εξέλιξης. 4. Συνταξιοδοτικό πρόγραμμα της ΕΕ (μετά από 10 έτη υπηρεσίας). 5. Κοινό σύστημα ασφάλισης ασθένειας της ΕΕ, ασφαλιστική κάλυψη ατυχήματος και επαγγελματικής ασθένειας, επίδομα ανεργίας και αναπηρίας και ασφάλιση ταξιδίου. | **Ανάλογα με την εκάστοτε οικογενειακή κατάσταση και τον τόπο καταγωγής, το μέλος του προσωπικού ενδέχεται να δικαιούται και:**   1. Επίδομα αποδημίας ή επίδομα εκπατρισμού 2. Επίδομα στέγης 3. Επίδομα συντηρούμενου τέκνου 4. Σχολικό επίδομα 5. Αποζημίωση εγκατάστασης και επιστροφή εξόδων μετακόμισης 6. Προσωρινές ημερήσιες αποζημιώσεις 7. Άλλα οφέλη (αποζημίωση οδοιπορικών εξόδων κατά την ανάληψη καθηκόντων, κ.λπ.).   Για περισσότερες πληροφορίες σχετικά με τους όρους αυτούς, συμβουλευθείτε το **παράρτημα VII του κανονισμού υπηρεσιακής κατάστασης** (από τη σελίδα 96 έως τη σελίδα 110):  <http://eur-lex.europa.eu/LexUriServ/LexUriServ.do?uri=CONSLEG:1962R0031:20140101:EL:PDF> |

|  |  |
| --- | --- |
| *ΔΕΣΜΕΥΣΕΙΣ* | |
| **Δέσμευση για την προώθηση των ίσων ευκαιριών:**  Ως εργοδότης, ο Οργανισμός εφαρμόζει πολιτική ίσων ευκαιριών και ενθαρρύνει θερμά όλους τους υποψηφίους που πληρούν τα κριτήρια επιλεξιμότητας και επιλογής να υποβάλουν αιτήσεις, χωρίς καμία διάκριση λόγω εθνικότητας, ηλικίας, φυλής, πολιτικών, φιλοσοφικών ή θρησκευτικών πεποιθήσεων, φύλου ή σεξουαλικού προσανατολισμού, αναπηρίας, οικογενειακής ή άλλης κατάστασης. | **Διαδικασία προσφυγής:**  Οι υποψήφιοι που θεωρούν ότι έχουν σημειωθεί σφάλματα όσον αφορά την επιλεξιμότητα της αίτησής τους μπορούν να ζητήσουν επανεξέταση. Η αίτηση επανεξέτασης μπορεί να υποβληθεί εντός 20 ημερολογιακών ημερών από την ημερομηνία του ηλεκτρονικού μηνύματος που ενημερώνει τον υποψήφιο σχετικά με την απόρριψη της αίτησής του. Στο αίτημα επανεξέτασης πρέπει να αναγράφονται τα στοιχεία αναφοράς της σχετικής διαδικασίας επιλογής και να γίνεται σαφής μνεία στο ή στα κριτήρια επιλεξιμότητας που πρέπει να υποβληθούν σε επανεξέταση, καθώς και στους λόγους της αίτησης επανεξέτασης. Η αίτηση πρέπει να αποστέλλεται στην ειδική για τον σκοπό αυτό ηλεκτρονική διεύθυνση του Οργανισμού (jobs@era.europa.eu).  Ο υποψήφιος ενημερώνεται σχετικά με την απόφαση της επιτροπής επιλογής εντός 15 ημερολογιακών ημερών από την παραλαβή της αίτησής του. |

|  |  |
| --- | --- |
| *ΔΙΑΔΙΚΑΣΙΕΣ ΠΡΟΣΦΥΓΗΣ ΚΑΙ ΚΑΤΑΓΓΕΛΙΑΣ* | |
| Οι υποψήφιοι που θεωρούν ότι θίγονται από κάποια απόφαση μπορούν να υποβάλουν διοικητική ένσταση βάσει του άρθρου 90 παράγραφος 2 του κανονισμού υπηρεσιακής κατάστασης των υπαλλήλων και βάσει του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης, στην ακόλουθη διεύθυνση:  Εκτελεστικός διευθυντής  European Union Agency For Railways  120, rue Marc Lefrancq  FR - 59300 Valenciennes  Η ένσταση πρέπει να υποβληθεί εντός 3 μηνών από τη στιγμή που κοινοποιείται στον υποψήφιο η πράξη που τoν θίγει.  Εάν η καταγγελία απορριφθεί, ο υποψήφιος μπορεί βάσει του άρθρου 270 της Συνθήκης για τη λειτουργία της Ευρωπαϊκής Ένωσης και βάσει του άρθρου 91 του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης να προσφύγει:  The European Union Civil Service Tribunal  The European Union Civil Service Tribunal  L-2925 Luxembourg  <http://curia.europa.eu/>  Επισημαίνεται ότι η AACC δεν έχει εξουσία τροποποίησης των αποφάσεων της επιτροπής επιλογής. Από τη νομολογία του Δικαστηρίου προκύπτει ότι η ευρεία διακριτική ευχέρεια που απολαμβάνει μια επιτροπή επιλογής δεν υπόκειται στον αναιρετικό έλεγχο του Δικαστηρίου, εκτός εάν υφίσταται παραβίαση των κανόνων που διέπουν τις εργασίες της επιτροπής επιλογής. | Οι υποψήφιοι έχουν επίσης τη δυνατότητα να προσφύγουν στον Ευρωπαίο Διαμεσολαβητή, σύμφωνα με το άρθρο 228 παράγραφος 1 της Συνθήκης για τη λειτουργία της Ευρωπαϊκής Ένωσης και σύμφωνα με τους όρους που θεσπίζονται στην απόφαση του Ευρωπαϊκού Κοινοβουλίου της 9ης Μαρτίου 1994 σχετικά με το καθεστώς του Ευρωπαίου Διαμεσολαβητή και τους γενικούς όρους άσκησης των καθηκόντων του, η οποία δημοσιεύθηκε στην Επίσημη Εφημερίδα της ΕΕ L 113 της 4ης Μαΐου 1994:  European Ombudsman  1, Avenue du Président Robert Schuman – CS 30403  FR – 67001 Strasbourg Cedex  [http://www.ombudsman.europa.eu](http://www.ombudsman.europa.eu/)  Εφιστάται η προσοχή των υποψηφίων στο γεγονός ότι η προσφυγή στον Διαμεσολαβητή δεν έχει καμία ανασταλτική επίδραση στο χρονικό διάστημα που ορίζεται στο άρθρο 90 παράγραφος 2 και στο άρθρο 91 του κανονισμού υπηρεσιακής κατάστασης σχετικά με την υποβολή ένστασης ή την προσφυγή στο Δικαστήριο Δημόσιας Διοίκησης της Ευρωπαϊκής Ένωσης βάσει του άρθρου 270 της Συνθήκης για τη λειτουργία της Ευρωπαϊκής Ένωσης |

|  |  |
| --- | --- |
| *ΠΡΟΣΤΑΣΊΑ ΔΕΔΟΜΈΝΩΝ* | |
| Η επεξεργασία των δεδομένων που υποβάλλουν οι υποψήφιοι έχει ως στόχο την επεξεργασία της αίτησής τους ενόψει της πιθανής προεπιλογής και πρόσληψής τους από τον Οργανισμό.  Οι πληροφορίες προσωπικού χαρακτήρα που ζητούνται από τους υποψηφίους υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών. | Βλ. σύνδεσμο:  <http://www.era.europa.eu/The-Agency/Jobs/Pages/HR-Privacy-Statement.aspx> |

1. Λαμβάνονται υπόψη αποκλειστικά και μόνο τίτλοι σπουδών που έχουν χορηγηθεί στο έδαφος κρατών μελών της ΕΕ ή για τους οποίους έχουν εκδοθεί πιστοποιητικά ισοδυναμίας από τις αρχές του ενδιαφερόμενου κράτους μέλους. [↑](#footnote-ref-1)
2. Η μητρική γλώσσα των υποψηφίων ή άλλη επίσημη γλώσσα της Ευρωπαϊκής Ένωσης την οποία πρέπει να γνωρίζουν οι υποψήφιοι εις βάθος σε επίπεδο C1, όπως ορίζεται στο κοινό ευρωπαϊκό πλαίσιο αναφοράς για τις γλώσσες (CEFR) <http://europass.cedefop.europa.eu/en/resources/european-language-levels-cefr> [↑](#footnote-ref-2)
3. Γνώση δεύτερης επίσημης γλώσσας της ΕΕ σε επίπεδο τουλάχιστον B2 όπως ορίζεται στο κοινό ευρωπαϊκό πλαίσιο αναφοράς για τις γλώσσες (CEFR) [↑](#footnote-ref-3)
4. Ανάλογα με την περίπτωση [↑](#footnote-ref-4)
5. Πριν από την πρόσληψη, ζητείται από τον επιτυχόντα υποψήφιο να προσκομίσει αντίγραφο λευκού ποινικού μητρώου [↑](#footnote-ref-5)
6. Πριν από την πρόσληψη, για λόγους συμμόρφωσης προς τις απαιτήσεις του άρθρου 28 στοιχείο ε) του κανονισμού υπηρεσιακής κατάστασης των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης, ο επιτυχών υποψήφιος υποβάλλεται σε εξέταση σε ιατρικό κέντρο της επιλογής του Οργανισμού. [↑](#footnote-ref-6)
7. Κατάλληλοι θεωρούνται μόνο οι υποψήφιοι που έχουν συγκεντρώσει συνολική βαθμολογία τουλάχιστον 50%. [↑](#footnote-ref-7)